EPCOลุยตรวจไอเฟคพันธมิตรหนุนโนว์ฮาว
EPCO เผย เข้าตรวจสอบฐานะกิจการไอเฟค กรีนฯ จูงพันธมิตรหนุนเทคโนโลยีลงขัน
7 ธ.ค. 2554

EPCO เผย เข้าตรวจสอบฐานะกิจการไอเฟค กรีนฯ จูงพันธมิตรหนุนเทคโนโลยีลงขัน
นายสุเทพ ด่านศิริวิโรจน์ กรรมการบริษัท อินเตอร์ ฟาร์อีสท์ วิศวการ (IFEC) เปิดเผยว่า บริษัทได้รับหนังสือแสดงเจตจำนงการซื้อหุ้นและสิทธิเรียกร้องโครงการผลิตพลังงานไฟฟ้าด้วยเซลล์แสงอาทิตย์จากบริษัท โรงพิมพ์ตะวันออก (EPCO) จริง 
ปัจจุบันอยู่ระหว่างการศึกษา ตรวจสอบสถานะ ข้อมูล ภาระผูกพัน ข้อมูลด้านวิศวกรรม ด้านกฎหมายและด้านอื่นๆ ทั้งหมดที่เกี่ยวข้องของโครงการผลิตพลังงานไฟฟ้าด้วยเซลล์แสงอาทิตย์ ทั้งนี้บริษัท โรงพิมพ์ตะวันออก จะเข้าซื้อกิจการทั้งหมดของบริษัท ไอเฟค กรีน เพาเวอร์ พลัส บริษัทย่อยของ IFEC คาดว่าจะเซ็นสัญญาซื้อขายวันที่ 15 ธ.ค.นี้
นายยุทธ ชินสุภัคกุล ประธานกรรมการบริหาร บริษัท โรงพิมพ์ตะวันออก กล่าวว่า การแตกไลน์ทำธุรกิจพลังงานแสงอาทิตย์มีความน่าสนใจและมีรายได้แน่นอน โดยจะลงทุนร่วมกับพันธมิตรต่างประเทศที่มีเทคโนโลยี (โนว์ฮาว)
นายวีระ เหล่าวิทวัส ประธานเจ้าหน้าที่บริหาร บริษัท โรงพิมพ์ตะวันออก กล่าวว่า ได้ยื่นหนังสือแสดงเจตจำนงในการซื้อโครงการผลิตพลังงานไฟฟ้าด้วยเซลล์แสงอาทิตย์กับ IFEC จริง และอยู่ระหว่างดำเนินงานตรวจสอบฐานะกิจการของไอเฟค กรีนฯ